17-jarige in hof ná aanranding by skool(Foto: pixabay) ŉ Sewentienjarige seun van Koster in Noordwes word by ŉ jeugsentrum aangehou nadat hy Maandagoggend in die hof op die dorp op ŉ aanklag van moord verskyn het. Die seun, ŉ gr.7-leerder by die Kgalagatsane Primary School in Reagile, word beskuldig van die moord op ŉ agtjarige medeleerling by die skool. Na bewering het die tiener glo die agtjarige seun op 10 Mei by die skool geslaan, by trappe afgestamp en hom daarna gegryp en verder aangerand. Die agtjarige seun het nie die voorval by sy ouers of die skoolhoof aangemeld nie en het ook nie sy ma vertel wat gebeur het nie. Hy het die naweek by die huis mank geloop, maar sy ma het gedink iets anders is fout. Op 13 Mei het die seun uiteindelik sy ma vertel wat gebeur het. Sy is skool toe om die aanranding aan te meld en die polisie is ontbied. ŉ Saak van aanranding met die doel om ernstig te beseer is aanhangig gemaak. Die agtjarige is ook hospitaal toe geneem waar bevestig is sy been is gebreek. Hy is in die hospitaal opgeneem en het later daar gesterf. Die verdagte is in hegtenis geneem en van aanranding aangekla. Die saak is ná die seuntjie se dood na moord verander. Kapt. Sam Tselanyane, polisiewoordvoerder in Noordwes, het gesê die saak teen die tiener is vanoggend tot Junie uitgestel. Hy word intussen by die jeugsentrum aangehou. “Die verdagte is ŉ graad 7-leerder by dieselfde skool [as die slagoffer], maar ons weet nie wat tot die aanval gelei het nie,” het Tselanyane gesê.